สกู๊ป  : Herbal City สร้างรายได้ให้เกษตรกรไทย
ประเทศไทยเป็นหนึ่งในประเทศที่มีความโดดเด่นในเรื่องสมุนไพร โดยรัฐบาลได้โครงการ Herbal City หรือเมืองสมุนไพรขึ้น เพื่อเป็นการสร้างภาพลักษณ์ใหม่ ๆ ให้กับจังหวัดที่มีความโดดเด่นด้านสมุนไพรในประเทศไทย และยังเป็นการสร้างงาน สร้างอาชีพ ซึ่งจะส่งเสริมให้ประชาชนในพื้นที่มีคุณภาพชีวิตที่ดีขึ้น 

โครงการเมืองสมุนไพร หรือ Herbal City เป็นโครงการภายใต้การนำของรัฐบาล พลเอก ประยุทธ์ จันทร์โอชา ให้หันมาให้ความสำคัญและมุ่งพัฒนาอุตสาหกรรมสมุนไพรไทย โดยนำร่องใน 4 จังหวัด  ได้แก่ จังหวัดเชียงราย สกลนคร ปราจีนบุรี และสุราษฎร์ธานี ซึ่งเป็นจังหวัดที่มีเอกลักษณ์ มีภูมิปัญญาท้องถิ่นด้านสุขภาพและมีความโดดเด่นในผลิตภัณฑ์สมุนไพรไทย 
                     
 โดย 4 เมืองสมุนไพร นับเป็นโครงการที่สนองนโยบาย ไทยแลนด์ 4.0 ซึ่งโชว์ความเป็นที่สุดของเมืองสมุนไพรทั้ง 4 หรือThe BEST ซึ่ง B คือ Business Model โดยจังหวัดปราจีนบุรีเป็นต้นแบบธุรกิจไทยที่ใช้สมุนไพรในการขับเคลื่อนเศรษฐกิจ ส่วน E คือ Empower Network มีจังหวัดสุราษฎร์ธานีที่เป็นต้นแบบระบบเครือข่ายสมุนไพรที่เข้มแข็ง สามารถสร้างความมั่นคงด้านเศรษฐกิจได้ จังหวัดสกลนคร แทนตัว S หรือ Social Enterprise เป็นชุมชนที่พึ่งพาตนเองได้ และสุดท้าย คือ จังหวัดเชียงราย แทนตัว T หรือ Traditional Medicine การนำภูมิปัญญาพื้นเมืองสู่ระบบการท่องเที่ยวเชิงสุขภาพ

สมุนไพรจัดเป็นวัตถุดิบสำคัญในการผลิตอาหาร ยารักษาโรค และเครื่องสำอาง ตั้งแต่ในอดีตจนถึงปัจจุบัน โดยกรมส่งเสริมการค้าระหว่างประเทศ กระทรวงพาณิชย์ คาดว่ามูลค่าทางการตลาดของสมุนไพรจะเติบโตขึ้นเรื่อย ๆ และในปี 2563 ผลิตภัณฑ์สมุนไพรเสริมอาหารและการรักษาด้วยสมุนไพรในตลาดโลกจะมีมูลค่าเพิ่มสูงถึง 1.15 แสนล้านเหรียญสหรัฐ เนื่องจากผู้บริโภคมีแนวโน้มในการดูแลสุขภาพและความงามเพิ่มมากขึ้น

ในอนาคตรัฐบาลคาดหวังว่าโมเดลเมืองสมุนไพรทั้ง 4 จะกลายเป็นแหล่งท่องเที่ยวเชิงสุขภาพซึ่งจะดึงดูดนักท่องเที่ยวชาวไทยและชาวต่างชาติให้เข้ามาท่องเที่ยวให้พื้นที่ ซึ่งจะทำให้เกษตรกรในพื้นที่มีอาชีพ มีรายได้ และจะกลายเป็นพื้นที่ต้นแบบไว้แลกเปลี่ยนความรู้ก่อนที่จะขยายโครงการให้กระจายไปยังจังหวัดอื่น ๆ ให้ครอบคลุมทั้งประเทศ ตามแผนการปฏิรูปเศรษฐกิจกระแสใหม่ ภายใต้แผนแม่บทแห่งชาติว่าด้วยการพัฒนาสมุนไพร ฉบับ ที่ 1 ปี 2560-2564 ซึ่งจะสามารถขับเคลื่อนและสร้างรายได้ให้กับประเทศและยังเป็นการสร้างความมั่นคงด้านเศรษฐกิจกลับคืนสู่ชุมชนอีกด้วย